	





	Seletuskiri

	Lääne-Harju Vallavalitsuse korralduse eelnõu „Ühissõidukipeatustele kohanime määramine“ juurde

	


Eelnõuga esitatakse ettepanek määrata kohanimi uutele ühissõidukipeatustele: Lõuna-Käesalu (21750-1), Kipri (22886-1), Erma (22887-1) ja Külati (22888-1).

Kohaliku omavalitsuse ülesanne on tagada koolilastele turvaline ja kättesaadav transport kooli ning koju. Selleks tuleb hinnata õpilaste tegelikke liikumisvajadusi ning teha koostööd ÜTRISega, ühistranspordi korraldajate ja vedajatega.
Vajadusel tuleb rajada uusi ühistranspordipeatusi, et parandada laste transpordivõimalusi. Uutele peatustele tuleb määrata ametlikud kohanimed ning nende korrektne kajastamine infosüsteemides.
Terviklik ja hästi korraldatud koolitransport aitab tagada lastele võrdse ligipääsu haridusele ning suurendab nende turvalisust.

Võrreldes eelmise aastaga on sõiduplaanis tehtud palju muudatusi. Koostöös Lääne-Harju vallavalitsuse ja MTÜ Põhja-Eesti Ühistranspordikeskusega on tekkinud vajadus paigaldada uued peatused.
Uute bussipeatuste vajadusel lähtuti sellest, et see teenindaks maksimaalselt paljusid elamuid ja neis elavaid inimesi. Peatuse asukoha paiknemisel eelistati võimaluse korral munitsipaalomandis olevat maaüksust, kuid mitte kõigi puhul polnud see võimalik. Analüüsi tulemusel kujunesid kõige otstarbekamateks asukohtadeks uute bussipeatuste rajamisel:
Lõuna-Käesalu (peatuse kood 21750-1) asub Käesalu külas Lepalinnu (29501:007:1738) katastriüksusel, Lõuna-Käesalu tee vasakul pool ja AÜ Käesalu värava läheduses. Maaomanikud on nõustunud bussipeatuse ala sundvaldusega;
Kipri (peatuse kood 22886-1) asub Vintse külas Väike-Kibru tee (56201:001:0857) katastriüksusel, Väike-Kibru tee paremal pool ja Kipri (56201:001:0940) katastriüksuse läheduses;
Erma (peatuse kood 22887-1) asub Vintse külas Erma (56201:001:0115) katastriüksusel ja Kibru tee vasakul pool. Kinnisasjale on varem seatud isiklik kasutusõigus teemaa avalikuks kasutamiseks ja teehoiu korraldamiseks Lääne-Harju valla kasuks. Maaomanik on kinnitanud oma nõusolekuga bussipeatuse posti paigaldamiseks ja paiknemiseks Erma kinnistul ning bussipeatuse kandmiseks kohanimeregistrisse;
Külati (peatuse kood 22888-1) asub Madise külas Külati tee L2 (56202:001:1158) katastriüksusel, Liivanõmme tee ja Külati tee ristmikul, Külati tee paremal pool.
Bussipeatused on rajatud ja tähistatud osutusmärgiga.
 
Bussipeatused lisatakse koondsõiduplaani Ühistranspordi infosüsteemi (ÜTRIS) avaandmeid sisaldavale veebileheküljele peatus.ee. Riiklik ühistranspordiregister on Vabariigi Valitsuse poolt valdkonna eest vastutava ministri ettepanekul asutatud andmekogu, mille pidamise eesmärk on koondada ühtsesse andmebaasi käigusolevate bussiliinide ning riigisiseste rongi-, laeva- ja lennuliinide sõiduplaanid ning kehtivad piletihinnad. Registri koosseisu kuuluvad ühistranspordiseaduse § 74 lg 1 p 4 alusel ka ühissõidukipeatuste andmed. Registrisse peavad olema kantud peatused, mis on reaalselt tähistatud osutusmärgiga 541a ning millele on antud omavalitsuse poolt nimi.

Kohanimeseaduse § 4 lõike 1 punkti 5 kohaselt peab kohanimi olema määratud ühissõidukipeatustele. Sama seaduse § 5 lõike 1 punkti 3 ja lõike 4 kohaselt on kohanimemäärajaks ühe omavalitsusüksuse territooriumile jäävale nimeobjektile kohanime määraja kohaliku omavalitsuse üksus. Sama seaduse § 6 lõike 2 alusel tuleb kohanimi määrata kohanimemääraja õigusaktiga. Õigusakt, millega kohanimi määratakse, peab sisaldama: kohanime, nimeobjekti liiki, ruumikuju (sh asukoha andmeid) ja ÜTRIS-e seoskoodi (peatuse kood). Kohanimed tuleb määrata ainult nendele peatustele, millel varasem õigusakt puudub ja mida soovitakse kasutada.

Õigusakt tuleb esitada kohanimeregistrile, Transpordiametile ja ÜTRIS-e sisestajale.

Kohaliku omavalitsuse korralduse seaduse § 30 lõige 1 punkt 4 sätestab vallavalitsuse pädevusse lahendama küsimusi, mis on talle delegeeritud. Lääne-Harju Vallavolikogu 27.03.2018 otsusega nr 43 „Ülesannete delegeerimine“ punktiga 1.4 on delegeeritud Lääne-Harju Vallavalitsusele kohanimeseaduses kohaliku omavalitsuse pädevusse antud ülesannete täitmine. Lähtudes kohanimeseaduse § 6 lg 8 peab kohalik omavalitsus avalikustama kohanime määramise eelnõu kohaliku omavalitsuse volikogu kehtestatud korras vähemalt 15 päeva enne kohanime määramise otsuse tegemist. Vastavalt Lääne-Harju Vallavolikogu 28.08.2018 määruse nr 16 „Lääne-Harju valla kohanimede määramise avalikustamise kord“ § 2 lg 1 kohanime määramise eelnõu kooskõlastati 15.09.2026 toimunud istungil. Kooskõlastatud bussipeatuse kohanime määramise eelnõu avalikustati 18.09.2026 ilmunud ajalehes Harju Elu ja Lääne-Harju valla veebilehel vähemalt 15 päeva enne kohanime määramise otsuse tegemist. Avalikustamise ajal 19.09.–03.10.2026 vastuväiteid ega ettepanekuid ei esitatud.

